Aꞌonivani vara aꞌonira ovaniꞌahahaviki aꞌoni.
Hoarana ni-vara ovaniꞌaki.
Oogajahakiki ida ijaꞌari vaꞌora onagathogathoki vakadihojai.
Namithaki bana hida athi kodiania Deus athi kapapirania hojaꞌboꞌdaꞌiki:
“Ovari kodiania ꞌbaiki
hora najaharihariki bana ada.”
Niki ida athii.
Aꞌonira onanamithajoravini hiki bana ida namithaki kaimoni kodiania,
hora avakajariꞌdaria kaimoni.
Hora arakhavini kamahini avakajariꞌdarihi ida Hovani oa ohina.
Kaꞌoa hiki hida kodivarani.
Ijaꞌaria bigathanijahakihi ida ijaꞌari okaronaki,
hora gathanijahakihi jaboni.
Ijaꞌari hora gathanijahakikia bigathanijahakiki jaboni ada hora karonaꞌiki — Jesus vaꞌora niꞌaha adani ipohina.
Hari.
Oniaroa,
vaꞌi soko inikarahoꞌaha ada Jesus.
Vaꞌora navaꞌisohijahakiꞌaha adani ipohina:
—Kaꞌoa hida kodivarani.
Hora arakhaki bana ada hoarana avakadiania hojaki.
Hari.
Vadavada vaabono vakaniꞌakhamaꞌaha adani ipohina,
ni-avigapaꞌitxiki ida Jesus abono-ra vara vaniꞌavini hiki.
Jesus ꞌdihana hojaꞌiki ada hiꞌada ipohina Jesua binofijahakiki.
Simão Pedroa saꞌa bikanarajomiha ada ovari,
biniꞌaha:
—Inanaꞌdohi bana ada hana hina Jesua vara bivaniꞌaki.
Sananamiꞌianaha ada Jesus ꞌdihana vithiki,
binanaꞌdohiꞌaha:
—Jesus,
hana hina ada?
Jesua bigathanihi ida kidinaꞌdohi:
—Oakobafiki bana hida pão kabobini baꞌba,
naothinia onoꞌaki bana ada hora arakhaki kaimoni — niha ada Jesus.
Oniaroa,
Jesua bikanabiiniꞌihi ida pão kabobini,
biakobafiꞌihi baꞌba,
Judas Iscariote-ra noꞌavini kihiꞌihi.
Judas Iscariotea biagathaniꞌihi ida pão,
jorakia Sataná biaviꞌonaniꞌaha ada Judas.
Jesua biniꞌaꞌaha ada Judas:
—Jorakia badani inofikia kabadaniꞌa bana.
Jesus ipohina vahoariha mesa kaiꞌoarinia vahojakia vakamithahi ida Judas Iscariote-ra honariavini,
ni-avigaki nahina kaimoni hini.
Judas vania biakadavaꞌaja ida vakadijiniro bavini,
oniani ida vahoariha ihinika koꞌbaini-ra kapavakarihavinia Jesua bihonariaki vavanihavini hija jaboni.
Vahoariha vani adani vakanahinariki-ra kajoamoravinia Jesua bihonariaki vavanihavini hija jaboni.
Ni-avigaki nahina kaimoni Jesua bihonariavini ada Judas Iscariotes.
Hari.
Judas pão-ra kagathanivini naothinia okhaonaniꞌaha.
Joma bakibakinia ajihiꞌaha.
Hari.
Oniaroa,
Judas Iscariotes ajihiꞌina naothinia Jesus vaꞌora niꞌaꞌaha adani ipohina:
—Ijaꞌari hahavi vakadiꞌaajo ho.
Amaakariꞌoamaniꞌia hida oabinina kamahini.
Oabinina kamahini Deua binanokiaki hida ojahana,
odanona hiki.
Oabinina mani ida Deus jahana,
danona hiki-ra onanokiavini hija bana jaboni.
Deus jahana,
danona hiki-ra onanokiaki bana ho,
oniani ida Deus ojahana,
odanona hiki-ra nanokiavini hija bana.
Deus vania binanokiajorakija ida.
Oigamina,
ni-mahi ipohikia ohojajanaki avakadiania afojana.
Hora avanakoꞌdiki bana aꞌoni.
Aꞌonira onavaꞌisohivini hiki bana ida varani akadijaꞌari vanavaꞌisohiva abono-ra vaꞌora vara oniꞌavini hiꞌiki.
“Ni-avakaabokaki ida bana ovahojaki kania avarikhani.”
Hari.
Aꞌonira ohonariaki ho bana hojai jaꞌdinia avakahojaija kaimoni.
Avaabononi vakanakaidivakhama bana.
Aꞌonira onakaidivajahakivini vani fori hini onofija ida avaabononi avakanakaidivakhamavini.
Avaabononi avakanakaidivakhamahi;
ijaꞌari hahavi kodipohi avihini-ra avigaha.
Hari.
Oniaroa,
Simão Pedroa binanaꞌdohiꞌaha ada Jesus:
—Jesus,
hanaja vania iokhaki i?
Jesua bigathaniꞌihi ida kidinaꞌdohi:
—Ni-ikaabokajorakiki ida onaothia ikasiagani ovahojaki kania iokhani.
Naothinia iokasiagaki bana i.
Pedroa binanaꞌdohiꞌianaha:
—Niha onimanija ookasiagarina-ra ikahiki?
Oabono ovaꞌahaki ho oabinina ira oakavaꞌijoaja kaimoni — Pedroa biniꞌaha.
—Iabono ivaꞌahamanija koda bana iabinini kodimoni ihini?
Kaꞌoa hiki hida varani ira onavaꞌisohivini hiki:
Arakava ahiana viahania ahoarabakosikia iabono iniꞌaki bana i,
oipohina ihirini-ra ikahiki bana i — niha ada Jesus.